EVER ฟุ้งปีนี้พลิกมีกำไร ตามรายได้โต 20% และรุกเปิด 3 โครงการใหม่
EVER ฟุ้งปีนี้พลิกมีกำไร ตามรายได้โต 20% และรุกเปิด 3 โครงการใหม่
5 ส.ค. 2558

นายสวิจักร์ โลจายะ กรรมการผู้จัดการ บริษัท เอเวอร์แลนด์ จำกัด (มหาชน) หรือ EVER เปิดเผยว่า บริษัทคาดปีนี้จะพลิกกลับมามีกำไร หลังมองรายได้ในปีนี้จะเติบโต 20% จากปีก่อน ตามแผนการรุกเปิด 3 โครงการใหม่ในปีนี้ ทั้งโครงการบ้านเดี่ยวและคอนโดมิเนียม มูลค่ารวม 7 พันล้านบาท คาดจะเริ่มทยอยรับรู้รายได้ตั้งแต่ไตรมาส 4/58
โครงการที่จะเปิดใหม่ในปีนี้ ประกอบด้วย โครงการแนวราบ 2 โครงการ ได้แก่ โครงการบ้านเดี่ยว สุวินทวงศ์ My Home Silver Lake บ้านเดี่ยวขนาด 100 ตารางวา บรรยากาศทะเลสาบ ซึ่งเฟสแรกมีจำนวน 145 หลังคาเรือน มูลค่าโครงการ 750 ล้านบาท ราคาเริ่มต้นที่หลังละ 4.8 ล้านบาท โดยเตรียมเปิดขาย Pre Saleในวันที่ 8-9 สิงหาคมนี้ ทั้งนี้มีโปรโมชั่นในวันงานจองซื้อราคาพิเศษ
โครงการบ้านเดี่ยว บนถนนหทัยราษฏร์ มูลค่า 300-400 ล้านบาท คาดว่าจะเปิดตัวปลายปี 58 ซึ่งขณะนี้อยู่ระหว่างการถมที่ดิน ส่วนอีก 1 โครงการ เป็นโครงการคอนโดมิเนียมที่สนามบินน้ำ สูง 54 ชั้น ติดแม่น้ำเจ้าพระยา ห่างจากสถานีรถไฟฟ้าสายสีม่วงประมาณ 200 เมตร จำนวน 2,000 ยูนิต มูลค่าโครงการ 6,000 ล้านบาท คาดว่าจะใช้เวลาก่อสร้างโครงการ 2-3 ปี โดยจะเปิดขายปลายปีนี้
ปัจจุบันบริษัท มีโครงการที่สร้างเสร็จพร้อมโอน ได้แก่ โครงการคอนโดมิเนียม My Resort หัวหิน มูลค่า 2,600 ล้านบาท เฟส 1 ขายได้ประมาณ 75% ส่วนเฟส 2 ขายได้แล้วประมาณ 60% โครงการ My Resort หัวหิน มีจุดเด่นตรงที่ติดกับทะเล และมีสวนน้ำในโครงการ ซึ่งได้การตอบรับจากลูกค้าดีมาก
โครงการติดริมแม่น้ำ My Resort @ River คอนโดมิเนียมริมแม่น้ำเจ้าพระยา จรัญสนิทวงศ์ 72 สูง 37 ชั้น ราคายูนิตล่ะ 18 ล้านบาท ขายได้แล้ว 60% และ โครงการคอนโดมิเนียม เพชรบุรี-อโศก มูลค่า 1,600 ล้านบาท ขายได้แล้ว 90%
               